ครม.ไฟเขียวเว้นภาษีเงินได้จากสิทธิ์ “ชิมช้อปใช้ เฟส 1-2”
ครม.ไฟเขียวเว้นภาษีเงินได้จากสิทธิ์ "ชิมช้อปใช้ เฟส 1-2"
ครม.ไฟเขียวเว้นภาษีเงินได้จากสิทธิ์ "ชิมช้อปใช้ เฟส 1-2"
3 ธ.ค. 2562

นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติอนุมัติร่างกฎกระทรวงที่ออกตามความประมวลรัษฎากร ว่าด้วยการยกเว้นภาษีเงินได้บุคคลธรรมดาสำหรับเงินสนับสนุนและเงินชดเชยตามมาตรการส่งเสริมการท่องเที่ยวในประเทศไทย หรือภายใต้มาตรการ “ชิมช้อปใช้” ซึ่งเงินที่ได้รับเป็นเงินสนับสนุน 1,000 บาท กับเงิน Cash Back ใน g-wallet ช่อง 2 เป็นเงินได้พึงประเมินที่ได้รับการยกเว้น ไม่ต้องนำมารวมคำนวณเพื่อเสียภาษีเงินได้บุคคลธรรมดา
ด้านนายอุตตม สาวนายน รมว.คลัง เปิดเผยว่า ครม.มีมติเห็นชอบให้ยกเว้นภาษีเงินได้ที่ได้คืนจากการใช้จ่ายผ่านกระเป๋า 2 เพื่อให้ประชาชนนำรายได้ส่วนนี้ไปใช้จ่ายหมุนเวียนในระบบเศรษฐกิจ ซึ่งการยกเว้นภาษีดังกล่าวไม่ได้กระทบกับการจัดเก็บรายได้ของรัฐบาล เนื่องจากกรมสรรพากรไม่ได้คำนวณภาษีในส่วนนี้ไว้ในประมาณการจัดเก็บรายได้อยู่แล้ว